CELEX: 62021TN0663
Language: lv
Date: 2021-10-08 00:00:00
Title: Lieta T-663/21: Prasība, kas celta 2021. gada 8. oktobrī – Zegers/Komisija

17.1.2022   
            
            
               LV
            
            
               Eiropas Savienības Oficiālais Vēstnesis
            
            
               C 24/44
            
         
      Prasība, kas celta 2021. gada 8. oktobrī – Zegers/Komisija
      (Lieta T-663/21)
      (2022/C 24/58)
      Tiesvedības valoda – angļu
      
         Lietas dalībnieki
      
      
         Prasītāja: Tanja Zegers (Hoeilaart, Beļģija) (pārstāvis: C. Bernard-Glanz, advokāts)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt atbildētājas 2020. gada 3. decembra lēmumu, ar ko tika noraidīts prasītājas pieteikums par pensijas tiesību pārcelšanu, un, ciktāl nepieciešams, lēmumu, ar ko tika noraidīta sūdzība;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza vienu pamatu, ar ko tiek apgalvota kļūda vērtējumā, Civildienesta noteikumu VIII pielikuma 11. panta 2. punkta pārkāpums un nemo auditur propriam turpitudinem allegans principa neievērošana, ciktāl:
      
                  —
               
               
                  apgalvojot, ka pensijas tiesības, kuru pārcelšanu prasītāja lūdza, bija iegūtas pēc viņas stāšanās darbā Savienības dienestā, jo viņas dalība Algemeen Burgerlijk Pensioen-Fonds (turpmāk tekstā – “ABP”) beidzās 2015. gada 31. janvārī, nenošķirot laikposmus, pirmkārt, no 1992. gada 1. jūlija līdz 2010. gada 31. decembrim un, otrkārt, no 2011. gada 1. janvāra līdz 2015. gada 31. janvārim, Komisija nav ņēmusi vērā astoņpadsmit gadus un sešus mēnešus ilgo pārceļamo pensijas tiesību periodu, tādējādi pieļaujot kļūdu faktu vērtējumā un pārkāpjot Civildienesta noteikumu VIII pielikuma 11. panta 2. punktu;
               
            
                  —
               
               
                  nenodrošinot, ka ABP, vai tā Nīderlandes valsts pārraudzības iestāde iesniedz vajadzīgos aprēķinus, Komisija nevar pamatoti noraidīt prasītājas pieteikumu par pensijas tiesību pārcelšanu, jo tas nozīmētu, ka Komisija ir guvusi labumu pati no savas bezdarbības, neievērojot nemo auditur propriam turpitudinem allegans principu.